jv en en en en id en en fr ms ca id en en en id en en fr ms ca jv ms en en id id id id id ms id id id id id id id id lt id ms id ms ms id id id id ms ms id id id ms id id ms id id id id id id ms ms id id id id ms id id id id id id id ms ms id ms id ms id id ms id id ms id id id ms id id id ms hu id ms id id id id ms id id id id ms eo id id id ms ms id id ms id id ms id ms id id ms id id ms ms ms id ms lt ms id ms id id en id en de en en nl en en en id ms en id en id en ms fr en id id en id en en en fa en en en en en en es en en ms en fr en en en en en id en en
Teman Nak Jadi Angkasawan! – Saifulislam.Com
Wednesday , September 7 2022
Shariman, saya, Faisal, Dzulkhairi, Ziad, Harith dan Fazrin, Blok B SIS, 1990
“Kenapa mike sugul ni?” saya menyapa Fazrin.
“Mike tengok tu. Yang sana tu Bintang Utara, yang sebelah sini Buruj Pari” katanya sambil menunding jari ke langit.
Angin malam di tepi padang sekolah, terasa nyaman sekali.
“Habis, apa yang anta sugulkan?” saya masih belum faham.
“Idak le. Teman nak jadi angkasawan. Tapi ayah teman suruh teman jadi cikgu aje!” jawab Fazrin. Bersungguh benar dia bercerita.
”Ayah mike kan cikgu. Dia tentu le suka mike jadi cikgu” saya membalas.
”Itu le. Masalahnya, teman nak jadi angkasawan” kata Fazrin lagi.
Jam sudah hampir pukul 11 malam. Saya dan Fazrin sama-sama beredar ke asrama.
Saya sudah bersahabat dengan Fazrin semenjak di sekolah rendah lagi. Kadang-kadang kami sekelas, tetapi masa paling banyak kami luangkan bersama, adalah kerana aktiviti kami di dalam Pengakap. Tambah pula adiknya Fazlan turut sama menyertai kami apabila cukup usianya.
Persahabatan saya dan Fazrin terus lagi mengiringi usia remaja kami apabila kami bersekolah di sekolah yang sama. Dari SRK Raja Di Hilir Ekram, membawa ke SMA Izzuddin Shah, kami rapat seperti adik-beradik.
Seperkara yang saya ‘tidak gemar’ dengan Fazrin ialah sikapnya yang suka melayan saya seperti seorang ketua. Permintaan saya, dilakukannya seperti menerima arahan dari seorang kapten tentera.
”Teman bukannya bos. Janganlah mike buat teman macam ni” saya merungut semasa kami duduk sebelah menyebelah di kelas.
”Tengok tu!” saya tidak puas hati.
Seingat saya, Fazrin tidak pernah mempunyai musuh. Semua orang suka kepadanya. Terutamanya disebabkan oleh gaya beliau yang kadang-kadang seperti agak kelam kabut, sering mengundang ketawa.
Tetapi, kegusaran timbul semasa saya di Tingkatan 4.
“Anta bawa-bawalah bertenang. Ana tolong…” saya cuba menenangkan Fazrin.
Beliau gelisah kerana tidak sempat menghabiskan ulangkaji subjek Matematik, menjelangnya Peperiksaan Akhir Tahun 1991. Puas saya memujuk dia, malah berjanji untuk memberikan pertolongan tambahan. Apa gunanya sahabat, jika tidak dapat membantu pada saat-saat seperti ini?
Tetapi Fazrin terus panik. Hingga urat tengkuknya pun kelihatan tegang dan dahi berkerut sepanjang masa.
Akhirnya Peperiksaan Akhir Tahun yang digeruni itu tiba. Saya rasa Fazrin tidaklah begitu sulit untuk menjawab soalan peperiksaannya. Malah sudah mampu tersenyum selepas habis peperiksaan.
Selepas hari penyampaian hadiah, saya hairan melihat gelagat Fazrin.
”Eh, kenapa anta bawa balik semua barang ni. Cuti sebulan sahaja tahu” saya menegur.
Semua barangnya, termasuk kertas-kertas kecil semuanya dibungkus dan dibawa pulang. Malah tilam pun siap diikat dengan tali.
”Apa-apa hal nanti, senang. Barang dah habis kemas” jawab Fazrin selamba.
”Tangan anta macam mana?” saya semakin risau dengan keadaan tangannya. Semenjak sebelum peperiksaan lagi, tangan Fazrin seperti beransur lemah.
”Entah le. Makin kebas rasanya” jawab beliau.
Saya memegang tangan kirinya itu, dan terasa sedikit sejuk.
Kami sama-sama melangkah menuju ke perkarangan sekolah untuk balik ke rumah masing-masing.
”Eh, ayah teman dah balik. Isk…” Fazrin begitu terkejut kerana ayahnya, Ustaz Fahmi, yang juga Pengerusi PIBG di sekolah saya, sudah meninggalkan kawasan sekolah.
”Itulah anta. Kan ayah anta cakap suruh cepat. Dia banyak kerja. Yang anta dok sibuk kemas barang beriya-iya tu, memang patutlah kena tinggal pun” saya menyampuk.
Fazrin nampak begitu sedih. Hingga bergenang air matanya.
”Jom, ikut ana balik. Biar ayah ana hantar. Rumah kita pun dekat aje” saya menarik tangannya.
CUTI YANG MENGUBAH SEGALANYA
Semasa cuti sekolah, saya sibuk dengan pelbagai kursus. Hampir tidak lekat di rumah. Sama seperti kebanyakan cuti yang lain. Sedar-sedar, kami sudah menghampiri penghujung cuti persekolahan tahun itu.
Saya tidak sempat menjenguk Fazrin, hinggalah ke minggu terakhir cuti sekolah kami.
”Ya Allah, kenapa dengan anta ni?” saya rasa seperti hendak terputus urat jantung melihat keadaan Fazrin.
Badannya kurus kering. Wajahnya pucat. Malah tangan kirinya kelihatan semakin lemah dan lembik.
”Doktor cakap, ana kurang zat!” jawabnya lemah.
”Hah, kurang zat? Anta kan kuat makan?” saya terkejut.
Fazrin memang suka makan. Tetapi badannya tetap kurus dan saya cemburu dengannya.
”Itulah. Puas teman makan macam-macam, tapi senang-senang aje doktor tu cakap ana kurang zat” jelas Fazrin. Dalam suara yang lemah, beliau masih sempat bergurau.
Sambil berbual, saya menggosok-gosok kepala adik bongsunya Faiz. Adik-adik yang lain juga duduk bersama di ruang tamu.
Ada Fazlan, Farhan, Fahzan, juga Farah Wahidah yang malu-malu sebagai anak perempuan tunggal dalam keluarganya.
”Hasrizal duduk dulu ya. Makcik buatkan air” kata emak Fazrin.
”Jangan susah-susah, makcik!” saya cuba beradab sopan.
Melalui perbualan kami, saya mendapat tahu yang sakit di tangan Fazrin semakin menjadi-jadi. Bukan sahaja tangan, malah seluruh badannya menjadi lemah tidak bermaya. Saya sungguh bimbang.
”Habis, minggu depan dah sekolah. Mike datang sekolah tak?” saya bertanya.
”Aih, mestilah. Kan kita masuk Form 5. Tahun ni SPM woo!” katanya penuh semangat.
Saya lihat wajah Fazlan semacam resah. Begitu juga adik-adik yang lain.
Selepas beberapa ketika, saya memohon izin untuk pulang.
”Nanti kita jumpa di sekolah ya” saya melambai tangan, sambil mengayuh basikal balik ke rumah.
Saya berada di kelas 5 Perdagangan manakala Fazrin di kelas 5 Sastera. Semenjak di Tingkatan 4, kami tidak lagi sekelas kerana berubah aliran. Saya ke SMAP Labu seketika, kemudian pulang ke SIS masuk ke kelas aliran sains sosial, manakala Fazrin di aliran sastera.
Lalu di kelas sastera, saya menoleh ke dalam bilik darjah. Bangku Fazrin kosong.
Sahabat saya tidak datang ke sekolah.
Tengah hari Selasa, saya menelefon ke rumah Fazrin mahu bertanya khabar. Tetapi kata ayahnya, Fazrin sudah terlalu lemah untuk bercakap. Beliau meminta saya dan rakan-rakan mendoakannya.
”Ya Allah, apa dah jadi dengan sahabatku ini?” saya semakin gusar.
Saya terus menelefon abah di rumah.
”Abah kalau sempat, abah ziarah Fazrin ye. Macam mana keadaan dia?” saya meminta bantuan abah.
Keesokan harinya, saya menelefon kembali ke rumah, ingin mendapatkan kepastian.
”Rizal, abah tengok keadaan Fazrin makin tenat. Dia antara kenal tak kenal dengan abah. Ajaklah kawan-kawan, ziarah dia” abah bersuara perlahan.
Saya tahu yang abah sangat prihatin dengan kawan-kawan yang rapat dengan saya. Sebab itu abah tidak teragak-agak pergi melawat Fazrin. Apatah lagi abah dan Ustaz Fahmi berkawan baik.
Tanpa bertangguh, saya terus ke bilik guru dan meminta sokongan pihak sekolah untuk membenarkan kami melawat Fazrin yang sedang sakit tenat.
Tetapi entah kenapa, pihak pentadbiran sekolah sengaja menyusah-nyusahkan protokol mendapatkan bas. Kena tandatangan sini, tandatangan sana, mahu tidak mahu kena dapatkan juga persetujuan guru harian, yang hakikatnya sudah tiada di sekolah selewat 3 petang. Ini bukan permintaan biasa-biasa. Kawan kami nazak.
Akhirnya hasrat saya tidak berjaya. Pihak sekolah langsung tidak peduli dengan saya yang semakin tersepit di antara takut, marah, geram dan gelisah tidak menentu.
Setiap kali selepas solat, saya memanjatkan doa kepada Allah agar Fazrin disembuhkan.
Setiap solat… setiap saat.
JUMAAT 20 DISEMBER 1991
Saya baru sahaja selesai mandi untuk Solat Jumaat. Seperti biasa, dalam perjalanan ke Musolla, saya singgah ke bilik rakan-rakan sekelas di Blok D untuk mengejutkan sebahagian mereka yang tertidur.
Tiba-tiba saya terdengar dari jauh, sebahagian rakan saya berbual sesama mereka.
”Eh, aku dengar Fazrin meninggal. Betul ke?” Rafizul bercakap dengan Khairi dan Zaizuraimy.
”Ooi! Kalau nak melawak pun jangan le sampai lawak membunuh. Aku tahu le kawan tu sakit!” saya menjerit dari jauh.
Terkejut mereka dengan sapaan itu. Saya pun sebenarnya tidak berapa siuman ketika itu. Kebingungan.
Setibanya saya di Musolla, saya didatangi oleh Muhaimin. Beliau memegang bahu saya.
”Hasrizal, bawa bersabar ya. Ada berita sedih. Fazrin kawan kita, baru sahaja menghembuskan nafasnya yang terakhir sekejap tadi. Kami baru dapat berita ni dari pejabat sekolah!” kata Muhaimin.
”Ya Allaaaah!!!” saya tersepuk di tangga Musolla. Menggigil tubuh badan seperti hilang separuh nyawa.
Air mata sudah tidak terbendung. Dada sudah seperti hendak meletup.
Seperti orang gila, saya terus berlari meluru ke pejabat sekolah dan menjerit kepada guru-guru dan kakitangan, ”Hah, puas hati kamu semua, kawan aku dah matiiiii!” saya menangis di pintu pejabat sekolah.
Muhaimin dan Akramin cuba menenangkan saya. Mereka memegang saya dan mengajak ke Musolla.
Sepanjang khutbah dan solat Jumaat, saya menangis tidak tertahan. Basah lengan baju saya. Masih mengharapkan semua yang saya dengar itu hanya mimpi.
Selepas solat Jumaat, sekolah menghantar rombongan ke rumah Fazrin. Saya melangkah lesu. Terasa gementar dan tidak upaya mengadap kenyataan.
Orang ramai penuh mengerumuni rumah Fazrin. Setibanya sahaja saya di pagar rumah, Fazlan berlari dan memeluk saya ”Abang Has, Abang dah tak ada…..!”
Kami berbalas tangisan. Adik-adik yang lain juga datang memeluk kami berdua. Saya nampak abah berdiri di tepi pintu rumah dan menganggukkan kepala mengisyaratkan saya supaya terus sabar dan masuk ke rumah menjenguk jenazah.
Hancur luluh hati saya melihat wajah teman setia semenjak usia hingusan hingga meniti remaja, berbalut kain putih, terbujur kaku di ruang tamu. Saya gagahkan diri mencium dahi Fazrin, dan terus mengesat air mata saya yang tumpah ke dahinya.
”Maafkan teman, tak sempat menjenguk mike…” saya berbisik ke telinganya.
”Hasrizal, Fazrin dah tak ada. Janganlah pula Hasrizal tak datang menjenguk kami ya. Sekarang ni tinggal Hasrizal jadi abang kepada adik-adik ini semua” kata emak Fazrin. Suaranya lesu, tapi tidak setitik pun air mata kelihatan di wajahnya.
Ustaz Fahmi masih terus menangis di halaman rumah. Sahabat-sahabatnya termasuk abah berusaha menenangkan beliau.
Jenazah Fazrin dikebumikan di tanah perkuburan Islam Kampung Pasir Puteh, yang letaknya berhampiran dengan belakang rumah saya. Malah terjenguk jelas dari tingkap.
Kain putih penutup wajah Fazrin, makcik hadiahkan kepada saya. Kain itu saya bungkus dengan baik dan terus membawanya sehingga ke tahun akhir pengajian saya di Jordan.
Dari Fazlan, saya mendapat cerita, betapa Fazrin telah meninggalkan kepada beliau segala perincian tentang duit perpustakaan yang dipegangnya. Lencana pustakawan dan tali leher juga diberikan siap-siap. Beberapa hari sebelum beliau meninggal dunia, beliau meminta kepada ayahnya agar membawa beliau melihat kawasan sekolah buat kali terakhir. Saya sahaja yang tidak menyedarinya.
Pagi Jumaat itu, tiba-tiba Fazrin berselera untuk makan. Beliau meminta dari opahnya agar memasakkan gulai lemak telur kesukaannya. Mungkin kerana itu, ibu dan ayah Fazrin merasakan anak mereka beransur kebah, lantas masing-masing pergi ke tempat kerja.
Tiba-tiba Fazrin terbuang air kecil dengan banyak hingga basah kainnya.
Semasa Fazrin dipapah ke bilik air, beliau berpesan kepada opahnya agar menyampaikan salam kepada kedua ibu bapanya.
”Abang rasa abang tak sempat jumpa emak dengan abah. Sampaikan salam abang” kata Fazrin.
”Opah, abang rasa mengantuk sangat” keluh Fazrin kepada opahnya.
”Ha abang, apa opah ajar kalau nak tidur?” opahnya terus melayan cucunya yang semakin lemah itu.
”Opah ajar baca Fatihah” jawab Fazrin lemah.
”Ha, baca le” kata opahnya.
“Alhamdulillahi Rabbil ‘Aalameen. Ar-Rahmaanir Raheem…”, semasa membaca surah al-Fatihah itu, suara Fazrin semakin perlahan, dan akhirnya beliau menghembuskan nafas yang terakhir sejurus sebelum azan Jumaat berkumandang.
Semoga Allah mencucurkan rahmat dan kasih sayang-Nya kepada teman saya ini, yang telah pergi lebih 16 tahun yang lalu. Namun setiap kenangan semenjak di sekolah rendah, hingga ke detik akhir pertemuan kami, masih segar di ingatan saya.
Fazrin tentu cemburu melihat Dr Sheikh Muszaphar Shukor terbang ke angkasa.
”Teman nak jadi angkasawan!”, Fazrin tidak pernah malu dan jemu mengulang ungkapan ini hingga ke akhir usia persahabatan kami.
Semoga Fazrin terbang lebih tinggi dari angkasawan, di Syurga Ilahi yang damai abadi, hingga ke pertemuan semula kita mudah-mudahannya, suatu hari nanti.
Facebook Notice for EU! You need to login to view and post FB Comments!
Previous Aidilfitri: Meraikan Islamnya Kita
Next Menuju PUISI 2007
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
Pingback: Vlog: Stand By Me (1986): Nilai Sejati Sebuah Persahabatan – Saifulislam.Com
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved